问题：防己考证是什么？
什么是防己考证？
回答：简误：防己固为去下焦血分湿热之要药，然其性悍，其气猛，能走窜决防，大苦大寒，能伤胃气。凡胃虚、阴虚、自汗、盗汗、口苦、舌干，肾虚小水不利，及胎前产后血虚，虽有下焦湿热，慎毋用之。犯之为害非细。 《本草蒙筌》：味辛、苦，气平、寒。阴也。无毒。通行十二经。畏萆?Z杀毒雄黄，恶细辛，种因根苗各治，名分汉木两呼，汉防己是根，破之纹作车辐解，黄实馨香；木防己是苗，皮皱上有丁足子，青白虚软。汉者主水气，名载君行；音杭。木者理风邪，职佥使列。故云：腰以下至足，湿热肿痛脚气，及利大小二便，退膀胱积热，消痈散肿，非用汉者不能成功。若疗肺气喘嗽、膈间支满，并除中风挛急、风寒湿疟热邪，此又全仗木者以取效也。谟按：东垣云：防己性苦，寒，纯阴，能泻血中湿热，通血中滞塞。补阴泄阳，助秋冬、泻春夏之药也。譬诸于人，则险而健者类之。夫险健者，每每幸灾乐祸，遇有风尘之警，必竟借为乱阶。然而见善亦喜，见恶亦怒。如善用之，可使御敌凶暴之人，冲突险固之地，亦不为无益者也。故凡瞑眩之经，圣人安得因之而使废耶！亦必存之以待善用。今夫防己闻其臭则可恶，下咽则令身心烦乱，饮食减少，药之瞑眩，诚为拇拙。至于通行十二经，以去湿热壅塞肿疼，及治下注脚气，除膀胱积热而庇其基，则非此不可，诚为行经之仙药也。然虽药力之能，亦在人善用而不错尔。复有不可用者数端，今悉举陈使知警省。如饮食劳倦、阴虚内热、元气、谷气已亏之病，而以防己泻去大便，则重亡其血，此不可用一也；如大渴引饮，是热在下焦气分，宜渗泻之，其防己乃下焦血药，此不可用二也；如外感风寒，邪传肺经，气分湿热而小便黄赤，甚至不通，此上焦气病，禁用血药，此不可用三也；若人久病，津液不行，上焦虚渴，宜补以人参、葛根之甘温，倘用苦寒之剂，则促危亡，此不可用四也。仍不止如此，但上焦湿热者皆不可用。若系下焦湿热流入十二经，以至二阴不通，必须审用可也。《本草乘雅》：防，防御；己，己土。此得水用，不令土有少犯，然性流离解散，当善驭之，则为通剂之巨擘。防者障也。己者我也。我立则畛畦分矣。故绩平水土为独革，一曰解离，一曰石解，谓根文作车辐解，当以离丽解散为己任，七方之急方，十剂之通剂也。然其气平，故风寒湿热，四气咸宜，若温疟诸痫，乃阴阳舛错，严御其防，阴阳仍两间矣。 《药性解》：味辛苦，性平温，无毒，入十二经。尤善腰以下至足湿热肿盛。疗中风手脚挛急，口眼歪斜，疥癣虫疮，止嗽消痰，利大小便，去留热。恶细辛、萆?Z，杀雄黄毒。按：防己为阳中之阴，于经络无所不入。又主降，故下部多功。象之于人，则险而健者也。用之当，则可展其能；一不当，而反阶之祸。惟十二经真有湿热壅寒及膀胱积热、下疰脚气，此诚要药，无可代者。然臭味拂人，妄服之令人减食。其不可用有四：若饮食劳倦、元气既亏，而以防己泄大便，则重亡其血一也；发渴引饮，热在肺经气分，而防己乃下焦血药二也；外伤风寒，邪传肺部，以至小便黄赤不通，此上焦气分禁忌血药三也；久病之后，津液不行，此上焦虚渴，宜补以甘温，若用苦寒之剂，则速其危四也。分木、汉二种，即根苗为名，汉主水气，木主风气，为少异耳。《景岳全书》：味苦，性寒，阴也，降也。去湿热水肿，利大小便，解诸经热壅肿痛，湿热脚气，通九窍热闭，逐膀胱肝肾湿热，及热毒诸疮、湿热生虫等证。《本草备要》：通，行水，泻上焦血分湿热。大苦大寒。《本经》平，《别录》温。大阳经药膀胱。能行十二经，通腠理，利九窍，泻下焦血分湿热，为疗风水之要药。治肺气喘嗽，水湿。热气诸痫，降气下痰。湿疟脚气，足伤寒湿为脚气。寒湿郁而为热，湿则肿，热则痛。防己为主药，湿加苡仁、苍术、木瓜、木通，热加芩、柏，风加羌活、萆?Z，痰加竹沥、南星，痛加香附、木香，活血加四物，大便秘加桃仁、红花，小便秘加牛膝、泽泻，痛连臂加桂枝、威灵仙，痛连胁加胆草。又有足跟痛者，属肾虚，不与脚气同论。水肿风肿，痈肿恶疮。或湿热流入十二经，致二阴不通者，非此不可。然性险而健，阴虚及湿热在上焦气分者禁用。《十剂》曰：通可去滞，通草、防己之属是也。通草即木通，是徐之才亦以行水者，为通与燥剂无以别矣。木通甘淡，泻气分湿热；防己苦寒，泻血分湿热。本集以行水为通剂，改热药为燥剂。陈藏器曰：治风用木防己，治水用汉防己。酒洗用。恶细辛，畏萆?Z。 《本经逢原》：防己辛寒纯阴，主下焦血分之病，性劣不纯，善走不行，长于除湿。以辛能走散，兼之气悍，故主风寒温疟，热气诸病，除邪，利大小便，此《本经》主治也。《别录》疗水肿膀胱热，通腠理，利九窍，皆除湿之功也。弘景曰：防己是疗风要药。汉防己是根，入膀胱，去身半以下湿热；木防己是苗，走阳跷，治中风挛急，风痹湿热。《金匮》防己黄芪汤、防己地黄汤、木防己汤、五物防己汤，皆治痰饮湿热之要药，而《千金》治遗尿小便涩，有三物木防己汤，水肿亦有三物木防己汤，总取其通行经脉之力也。能泻血中湿热，通经络中滞塞，险健之类，用之不得其宜，下咽令人心烦，饮食减少。至于去湿热肿痛，下注脚气，膀胱积热，诚通行十二经之仙药也。如饮食劳倦，阴虚内热，以防己泄大便，则重亡其血，其不可用一也；大渴引饮，及久病津液不行，上焦湿热等证，防己乃下焦血药，其不可用二也；外感邪传肺经，气分湿热，而小便黄赤，此上焦气病，其不可用三也。大抵上焦湿热，皆不可用，即下焦湿热，又当审其二便不通利者，方可用之。《本草崇原》：防己气味辛平，色白纹黑，禀金水相生之气化。其茎如木，木能防土，己者土也，故有防己之名。主治风寒温疟热气者，风寒之邪，藏于肾脏，发为先热后寒之温疟。温疟者，热气有余之疟也。《经》云：温疟者，先热后寒，得之冬中于风寒，此病藏于肾。防己启在下之水精而输转于外，故治风寒温疟热气也。诸痫除邪者，心包受邪，发为牛、马、猪、羊、鸡诸痫之证。防己中空藤蔓，能通在内之经脉，而外达于经脉，故治诸痫除邪也。利大小便者，土得木而达，木防其土，土气疏通，则二便自利矣。 愚按：防己气味辛平，茎空藤蔓，根纹如车辐，能启在下之水精而上升，通在内之经脉而外达，故《金匮要略》云：膈间支饮，其人喘满，心下痞坚，面色黧黑者，其脉沉紧，得之数十日，医吐下之，不愈，木防己汤主之。又云：风水脉浮身重，汗出恶风者，防己黄芪汤主之。皮水为病，四肢肿，水气在皮肤中，四肢聂聂动者，防己茯苓汤主之。《千金方》治遗尿小便涩，三物木防己汤主之。而李东垣有云：防己乃下焦血分之药，病在上焦气分者禁用。试观《金匮》诸方所治之证，果在气分乎?血分乎?抑在上焦乎?下焦乎?盖防己乃行气通上之药，其性功与乌药、木通相类，而后人乃以防己为下部药，不知何据。东垣又云：防己大苦寒，能泻血中湿热，比之于人，则险而健者也，幸灾乐祸，能为乱阶，然善用之，亦可敌凶突险，此瞑眩之药也。故圣人存而不废噫。神农以中品之药为臣，主通调血气，祛邪治病，无毒有毒，斟酌其宜，随病而用。如防己既列中品，且属无毒，以之治病，有行气清热之功。险健为乱之说，竟不知从何处得来，使后人遵之如格言，畏之若毒药，非先圣之罪人乎。东垣立言，多属臆说，盖其人富而贪名，又无格物实学。李时珍乃谓千古而下，唯东垣一人，误矣。《本草求真》：防己专入膀胱。辛苦大寒，性险而健，善走下行，长于除湿通窍利道，能泻下焦血分湿热及疗风水要药。杲曰：本草十剂云：通可去滞，通草、防己之属是也。夫防己大苦寒，能泻血中湿热，通其滞塞，亦能泻大便，补阴泻阳，此之于人，则险而健者也，幸灾乐祸，能首为乱阶，然善用之，亦可敌凶穴险。故凡水湿喘嗽，热气诸痫，温疟脚气，水肿风肿，痈肿恶疮，及湿热流入十二经，以致二阴不通者，皆可用此调治。若属脚气肿痛，湿则肿，热则痛。如湿则如苍术、薏苡、木瓜；热加黄芩、黄柏；风加羌活、萆?Z；痰加竹沥、南星；痛加香附、木香；血虚加四物；大便秘加桃仁、红花；小便秘加牛膝、泽泻；痛连臂加桂枝、威灵仙；痛连胁加胆草，随症通活，斯为善矣。但此气味苦寒，药力猛迅，若非下焦血分实热实湿，木通甘淡，泻气分湿热；防己苦寒，泻血分湿热。及非二便果不通利，妄用此药投治，其失匪轻，不可不知。此虽有类黄柏、地肤子，但黄柏之泻膀胱湿热，则并入肾泻火，味苦而不辛，此则辛苦兼见，性险而健，故于风水脚气等症兼理；地肤子之泻膀胱湿热，味苦而甘，力稍逊于黄柏；此则健险异常，有辛无甘，而为乱阶之首也。共一泻热与湿，而气味治功，各别如此。